b"\n_START_ARTICLE_\nAlain Prost\n_START_SECTION_\nZasebno \xc5\xbeivljenje in zgodnja leta\n_START_PARAGRAPH_\nAlain Prost je bil rojen v bli\xc5\xbeini Saint-Chamonda, francoski departma Loire, Andr\xc3\xa9ju in Marie-Rose Prost, ki je armenskega porekla. Prost je imel mlaj\xc5\xa1ega brata Daniela, ki je septembra 1986 umrl za rakom. \xc4\x8ceprav majhen, se je Prost v otro\xc5\xa1tvu aktivno ukvarjal z razli\xc4\x8dnimi \xc5\xa1porti, tudi rokoborbo, kotalkanjem in nogometom. Pri tem je ve\xc4\x8dkrat utrpel zlom nosu. Resno je razmi\xc5\xa1ljal o karieri u\xc4\x8ditelja telovadbe ali profesionalnega nogometa\xc5\xa1a dokler na dru\xc5\xbeinskih po\xc4\x8ditnicah pri \xc5\xa1tirinajstih letih ni odkril kartinga._NEWLINE_Prost je poro\xc4\x8den z Anne-Marie, rojeno 14. februarja 1955. Skupaj imata dva sinova, Nicolasa, rojenega 18. oktobra 1981 in Sacha, rojenega 30. maja 1990. Prost ima tudi h\xc4\x8der Victorio. Od leta 2006 Nicolas dirka v \xc5\xa1panskem prvenstvu Formule 3 za mo\xc5\xa1tvo Racing Engineering. Prost je \xc5\xbeivel v doma\xc4\x8dem mestu Saint-Chamond do zgodnjih osemdesetih, ko ga je mo\xc5\xa1tvo Renault odpustilo. Aprila 1983 se je z dru\xc5\xbeino preselil v \xc5\xa1vicarski La Muraz, leta 1999 pa so se preselili v Nyon.\n_START_SECTION_\nPred Formulo 1\n_START_PARAGRAPH_\nProst je v najstni\xc5\xa1kih letih osvojil ve\xc4\x8d naslovov prvaka v kartingu. Leta 1974 je zapustil \xc5\xa1olo in se popolnoma posvetil dirkanju, pre\xc5\xbeivljal se je s popravljanjem motorjev in kot distributer kartov. Nagrada za osvojitev naslova v francoskem karting prvenstvu leta 1975 je bila sezona v francoski Formuli Renault, kjer je v sezoni 1976 osvojil naslov z zmagami na vseh dirkah razen na eni._NEWLINE_Nato se je preselil v evropsko prvenstvo Formule Renault in ga osvojil v sezoni 1977, nato pa za sezono 1978 napredoval v Formulo 3. V sezoni 1979 je osvojil tako francosko kot tudi evropsko prvenstvo Formule 3, s \xc4\x8dimer je postal zanimiv tudi za ve\xc4\x8d mo\xc5\xa1tev Formule 1. Po podrobni preu\xc4\x8ditvi svojih mo\xc5\xbenosti je za sezono 1980 podpisal za McLaren. Britansko mo\xc5\xa1tvo je presenetil, ko je na zadnji dirki sezone 1979 zavrnil dirkanje v tretjem dirkalniku z obrazlo\xc5\xbeitvijo, da to ne bi koristilo ne njemu ne mo\xc5\xa1tvo.\n_START_SECTION_\n1980: McLaren\n_START_PARAGRAPH_\nAlain Prost je svojo kariero v Formuli 1 za\xc4\x8del z McLarnom v sezoni 1980, njegov mo\xc5\xa1tveni kolega pa je bil John Watson. V debiju na Veliki nagradi Argentine je kon\xc4\x8dal na \xc5\xa1estem mestu in osvojil to\xc4\x8dko, kar je uspelo le pe\xc5\xa1\xc4\x8dici dirka\xc4\x8dev. Med sezono je osvojil \xc5\xa1e \xc5\xa1tiri to\xc4\x8dke na Velikih nagradah Brazilije, Velike Britanije in Nizozemske. Prost je prvenstvo zaklju\xc4\x8dil na petnajstem mestu, skupaj z biv\xc5\xa1im svetovnim prvakom Emersonom Fittipaldijem. Kljub dobrim rezultatom v svoji prvi sezoni, pa je do\xc5\xbeivel tudi ve\xc4\x8d hudih nesre\xc4\x8d, med drugim je utrpel tudi zvinj zapestja in pretres mo\xc5\xbeganov. Po koncu sezone je, kljub veljavni pogodbi \xc5\xa1e za dve leti, mo\xc5\xa1tvo zapustil in prestopil v Renault. Prost je povedal, da je McLaren zapustil zaradi velikega \xc5\xa1tevila okvar dirkalnika in ker je \xc4\x8dutil, da ga mo\xc5\xa1tvo krivi za nekatere nesre\xc4\x8de.\n_START_SECTION_\n1993: Williams\n_START_PARAGRAPH_\nProst si je v sezoni 1992 vzel leto odmora, ko je naslov osvojil Nigel Mansell z Williams-Renaultom. Ko je Mansell izvedel, da bo Prost v sezoni 1993 ponovno njegov mo\xc5\xa1tevni kolega, je mo\xc5\xa1tvo zapustil in se preselil v ameri\xc5\xa1ko serijo IndyCar. Francoz je tako dobil za mo\xc5\xa1tvenega kolego novinca v Formuli 1, Damon Hilla, ki je zamenjal Riccarda Patreseja, ki je prestopil v Benetton._NEWLINE_Prost je osvojil svoj \xc4\x8detrti in zadnji naslov, toda med sezono se je proti njem odli\xc4\x8dno boril Ayrton Senna v slab\xc5\xa1em dirkalniku. Pred Veliko nagrado Portugalske je Alain Prost oznanil, da prihodnjo sezono ne bo branil naslova, ampak se bo upokojil kot najuspe\xc5\xa1nej\xc5\xa1i dirka\xc4\x8d v zgodovini - rekord, ki ga je dr\xc5\xbeal desetletje. Na podelitvi pokalov po dirki za Veliko nagrado Avstralije, Prostovi zadnji dirki, sta z Ayrtonom Senno zakopala bojno sekiro, bilo je kot da - zdaj ko Prost ni ve\xc4\x8d njegov rival - Senna ni imel ve\xc4\x8d razloga za sovra\xc5\xa1tvo. Prost je ta gesta presenetila. Prost je za svoje dose\xc5\xbeke prejel Order of the British Empire_NEWLINE_Nemec Michael Schumacher je izbolj\xc5\xa1al Prostov rekord 51-ih zmag v sezoni 2001. Francoz pa \xc5\xa1e dr\xc5\xbei najve\xc4\x8d startov na dirkah s turbo motorjem - 126 - in najve\xc4\x8d zmag na doma\xc4\x8di Veliki nagrado Francije.\n_START_SECTION_\nRivalstvo z Ayrtonom Senno\n_START_PARAGRAPH_\n\xc5\xa0e posebej znameniti so bili dvoboji Alaina Prosta z Ayrtonom Senno. Rivalstvo se je za\xc4\x8delo v sezoni 1988, ko se je Senna pridru\xc5\xbeil Prostu pri McLarnu. Najbolj znan incident med obema se je pripetil na Veliki nagradi Portugalske tisto sezono, ko je Senna posku\xc5\xa1al zapreti Prosta, ki se je \xc5\xbeelel prebiti v vodstvo tako, da se je moral Francoz umakniti blizu ograde. Kasneje je Prostu uspelo Senno prehiteti v prvem ovinku, vseeno pa je bil razo\xc4\x8daran nad manevrom Senne. Rivalstvo se je \xc5\xa1e okrepili po Veliki nagradi San Marina 1989, ko sta imela dirka\xc4\x8da dogovor, da se do prvega ovinka ne bosta ovirala (spominja na Veliko nagrado San Marina 1982). Na \xc5\xa1tartu je Senna povedel, Prost pa mu je sledil v prvi ovinek, brez da bi ga oviral. Gerhard Berger je v \xc4\x8detrtem krogu do\xc5\xbeivel hudo nesre\xc4\x8do in dirka je bila ustavljena. Na ponovnem \xc5\xa1tartu je tokrat povedel Prost, Senna pa se je zrinil mimo njega v prvem ovinku, s \xc4\x8dimer je prekr\xc5\xa1il njun dogovor pred dirko, kar je Francoza mo\xc4\x8dno razjezilo._NEWLINE_Rivalstvo je do\xc5\xbeivelo svoj vrhunec konec sezone 1989 na Veliki nagradi Japonske, ko se je odlo\xc4\x8dalo o naslovu prvaka med Prostom in Senno. V \xc5\xa1ikani je Prost zaprl Senno in tr\xc4\x8dila sta. Prost je izstopil iz dirkalnika, Senna pa je ob\xc5\xa1el \xc5\xa1ikano in se vrnil na stezo - manever, ki se je kon\xc4\x8dal z diskvalifikacijo. Leta kasneje je Prost priznal, da namenoma ni spustil Senne mimo, \xc4\x8deprav je bil Brazilec na notranji liniji._NEWLINE_V sezoni 1990 sta oba dirka\xc4\x8da ponovno tr\xc4\x8dila. Tokrat je v prvenstvu vodil Senna, Prost pa je zdaj dirkal za Ferrari. Za predzadnjo dirko sezone, Veliko nagrado Japonske, se je Prost kvalificiral na drugo mesto, pred njim je bil le Senna. Pred dirko se je Senna prito\xc5\xbeeval, da je steza na njegovi strani \xc5\xa1tartne vrste umazana, kar pomeni, da bo imel manj oprijema in bo tako po\xc4\x8dasneje \xc5\xa1tartal kot Prost, ki je bil na \xc4\x8disti strani. Brazil\xc4\x8dev poziv je bil zavrnjen. Na \xc5\xa1tartu dirke je povedel Prost, toda med zaviranjem pred prvim ovinkom sta Senna in Prost tr\xc4\x8dila in morala oba odstopiti, s \xc4\x8dimer je Senna postal prvak. Leto pozneje je Senna priznal, da je bila njegova poteza vnaprej na\xc4\x8drtovana, kot ma\xc5\xa1\xc4\x8devanje za tr\xc4\x8denje izpred enega leta na istem dirkali\xc5\xa1\xc4\x8du._NEWLINE_Ko se je v sezoni 1993 Prost vrnil v Formulo 1, sta s Senno nadaljevala z rivalstvom. Zaradi sovra\xc5\xbenosti brazilskih navija\xc4\x8dev so morali Prosta na Veliki nagradi Brazilije na dirkali\xc5\xa1\xc4\x8de pospremiti policisti. Rivalstvo se je nadaljevalo na Veliki nagradi Velike Britanije, ko je Senna agresivno branil svojo pozicijo proti Williamsu Prosta._NEWLINE_1. maja 1994 se je Ayrton Senna smrtno ponesre\xc4\x8dil na Veliki nagradi San Marina. Prost je bil pogrebnik na brazil\xc4\x8devem pogrebu. \xc5\xa0tiri leta po smrti Senne je Prost povedal Nigelu Roebucku, da ni\xc2\xa0\xc2\xbbnikoli \xc5\xbeelel govoriti o njem.\xc2\xab\xc2\xa0Ko je Senna umrl, je Prost povedal, da je umrl tudi del njega, ker sta bili njuni karieri tako prepleteni._NEWLINE_Senna je podobno ob\xc4\x8dutil ob Prostovi upokojitvi po koncu sezone 1993, ko je dobremu prijatelju priznal, da je zdaj spoznal koliko njegove motivacije je prihajalo od borb z Alainom Prostom. Na zadnji Prostovi dirki za Veliko nagrado Avstralije je Senna povlekel Prosta na vrhnjo stopni\xc4\x8dko odra za zmagovalce, kot spravno dejanje. Le nekaj dni pred svojo smrtjo, ko je za francosko televizijo TF1 snemal krog v Imoli, je pozdravil Prosta z besedami:\xc2\xa0\xc2\xbbRad bi pozdravil svojega dobrega prijatelja Alaina - vsi te pogre\xc5\xa1ano...\xc2\xab\xc2\xa0Prost je povedal, da je bil ob tem zelo ganjen.\n_START_SECTION_\n\xc4\x8celada\n_START_PARAGRAPH_\nAlain Prost je uporabljal \xc4\x8delado, ki je bila v barvah francoske zastave, modra, rde\xc4\x8da in bela, z njegovim imenom na strani. V za\xc4\x8detnem obdobju svoje kariere je Prost uporabljal dizajn, ki je bil bel z modrimi detajli ob vizirju. Ko je dirkal za Renault, je imela njegova \xc4\x8delada ve\xc4\x8d modrih detajlov, posebej na zadnji strani. Po vrnitvi v McLaren je uporabljal podoben dizajn, spremenjeni so bili le logotipi sponzorjev. Ko pa je prestopil v Ferrari, je imela \xc4\x8delada modre detajle spredaj, okoli vizirja. To se ni spremenilo tudi, ko je prestopil v Williams, ponovno so se spremenili le logotipi sponzorjev._NEWLINE_Sponzorji na Prostovi \xc4\x8deladi so bilo Boss, Canon, Elf, Ferrari, Honda, KicKers, Marlboro, Michelin, Mo\xc3\xabt, Sega, Segafredo Zanetti in Renault.\n_START_SECTION_\nKasnej\xc5\xa1e \xc5\xbeivljenje\n_START_PARAGRAPH_\nV letih 1994 in 1995 je Prost delal kot strokovni komentator za francosko televizijo TF1. Delal je tudi za Renault kot tiskovni predstavnik za odnose z javnostmi. Nato se je vrnil k svojem starem mo\xc5\xa1tvu McLaren kot tehni\xc4\x8dni svetovalec. Tekmoval je tudi na francoski kolesarski dirki L'Etape du Tour. V konkurenci ve\xc4\x8d kot 5000-ih kolesarjev je Prost kon\xc4\x8dal na 12. mestu v svoje kategoriji, skupno pa kot 42.\n_START_SECTION_\nPo Prost Grand Prixu\n_START_PARAGRAPH_\nLeta 2002 je Prost pre\xc5\xbeivljal ve\xc4\x8d \xc4\x8dasa z dru\xc5\xbeino, tekmoval pa je tudi na osmih kolesarskih dirkah. Na dirki Granite \xe2\x80\x93 Mont Loz\xc3\xa8re je dosegel tretje mesto. Francoz je dirkal tudi v seriji dirk po ledu Andros Trophy v sezoni 2003 in kon\xc4\x8dal na drugem mestu v prvenstvu, za Yvanom Mullerjem. Postal je tudi ambasador Uniroyala, polo\xc5\xbeaj ki ga je dr\xc5\xbeal do maja 2006._NEWLINE_Prost je nadaljeval z dirkanjem v seriji Andros Trophy in v sezoni 2006 postal prvak s Toyoto."